google/wiki40b huggingface dataset:
Arctia villica

Utseende

Arctia villica  har brun-svarte framvinger.  På hver vinge er flere lyse gulhvite flekker.  Bakvingene er ensfarget oransje, med flere mørke flekker. Flekkene er i ulik størrelse. I spissen er det et mørkt brunt felt med noen små lyse oransje flekker. Vingespennet er mellom 45 og  64 millimeter.  Vingene holdes taklagt bakover kroppen i hvile.
Brystet er lyst kremgult, med en mørke langsgående flekk eller bred rygglinje.  Bakkroppen er ganske bred bakover og rødfarget med en liten svart flekk på oversiden av hvert ledd. 
Larvene er brunsvarte, med brun behåring. Utvokst blir den ca. 5-6 centimeter lang.

Levevis

Arctia villica finnes på soleksponerte, tørre steder, gjerne der det er noe kalkrik og sandholdig jord.  Den foretrekker litt bergknauser og åpent busksatt terreng.  
Flygetiden er i juni og juli.  Den er nattaktiv, men kan av og til fly om dagen.  
Hunnen legger mellom  500 og 600 egg rett på næringsplanten, eggene legges i små grupper .
Larvene lever på ulike urter.  De lever av å gnage blad.   Lavene overvintrer og fortsetter å spise og vokse tidlig neste vår.  De er utvokste i allerede i slutten av april eller i mai.
Arctia villica tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Kokongen er ofte delvis gjennomskinnelig spunnet og består også ofte av noe av larvens hårbekledning. Puppen klekkes etter tre til fire uker.

Utbredelse

Arctia villica er utbredt i nordlige Afrika, Europa, østover til Iran. Den finnes videre nord til Polen og østover mot Ukraina og Russland.
Ikke i Norge.  Men er funnet noen få ganger i Sverige.

Navnet

Det latinske navnet Arctia betyr bjørn.  Navnet villica betyr husholderske.  På svensk heter den Fläckig björnspinnare, på engelsk Cream-spot Tiger.
Mark Ayres

Mark Ayres er en komponist som er mest kjent for å ha jobbet på Doctor Who.
I slutten av 1980-årene komponerte han musikken til historiene The Greatest Show in the Galaxy, Ghost Light og The Curse of Fenric.
Ayres fikk jobben etter at han sendte produsent John Nathan-Turner en demovideo med musikk han hadde skrevet for historien Remembrance of the Daleks. Han brukte synthesizere og samplere til å lage musikken.
Ayres var også involvert i de siste dagene til BBC Radiophonic Workshop. Han katalogiserte og arkiverte opptak for fremtidig bruk. Som en del av det uoffisielle Doctor Who Restoration Team har han restaurert lydsporene på de nyere VHS-utgivelsene og alle DVD-utgivelsene av den klassiske serien av Doctor Who. Han har også jobbet med å restaurere og utgi lydsporene til de tapte episodene av serien på CD.
For DVD-utgivelsen av Doctor Who-historien The Curse of Fenric redigerte han en spesialversjon som inneholder slettede scener, nye effekter, oppdatert musikkspor og ny fargegradering.
Nordre Vasskilbreen

Nordre Vasskilbreen er en isbre på Spitsbergen på Svalbard. Den er rundt 3,5 kilometer lang og ligger øverst i Zeipeldalen, nord i Dickson Land. Navnet betyr vannskille-breen, og kommer av at breen ligger ved vannskillet mellom Wijdefjorden og Isfjorden.
Rockford gasskraftverk

Rockford gasskraftverk er et gasskraftverk i delstaten Illinois i det nordlig-sentrale USA. Det har en installert produksjonskapasitet på 470 MW, fordelt på 3 blokker / turbiner. Dette er delstatens tjuende største termiske kraftverk målt etter installert produksjonseffekt.
Anlegget ble påbegynt omkring 2000 og stod ferdig i 2002. Brenselkilden er naturgass.
Linaro

Linaro er et ingeniørselskap som arbeider med fri og åpen programvare, slik som Linuxkjernen, GNU Compiler Collection og grensesnitt for strømforsyning, grafikk og multimedia. Programvaren utvikles for ARM mikroprosessorer såvel som Heterogeneous System Architecture. Grunnleggelsen av Linaro ble kunngjort på Computex den 3. juni 2010 av ARM Holdings, Freescale Semiconductor, IBM, Samsung, ST-Ericsson og Texas Instruments på en felles pressekonferanse. Selskapet sørger også for ingeniørkunst og investeringer innenfor upstreaming av åpen kildekodeprosjekter, månedlige lanseringer av verktøy og programvare, og støtter maskinvareprodusenter ved at upstreaming kode blir brukt i deres System on a chip. På et tidspunkt var Linaro tilsluttet HSA Foundation.
American Football League

American Football League var en profesjonell liga for amerikansk fotball mellom 1960 og 1969. Den ble startet av Lamar Hunt etter at han hadde vært mislykket i  sitt forsøk i å kjøpe NFL-laget Chicago Cardinals for å flytte dem til Dallas, Texas. AFL var en direkte konkurrent til National Football League, men ble av NFL sett på som mindreverdig. Utover 1960-tallet begynte AFL-klubbene å kjøpe opp talentene fra college (som ble draftet av lag fra begge ligaene), med bedre kontrakter enn det NFL-lagene tilbød. Dette gjorde at NFL tok AFL mer på alvor som en trussel mot egen eksistens, og begynte å arbeide for en sammenslåing. I 1966 ble det annonsert at de to ligaene skulle slås sammen, men det ble ikke endelig før 1970. AFL ble da til American Football Conference.
Skovlunde

Skovlunde er et område i den københavnske forstaden Ballerup i Ballerup kommune i Region Hovedstaden på Sjælland. Området ligger mellom Herlev og Ballerup, i Skovlunde sogn. I Skovlunde bor 12 000 mennesker. Opprinnelig var det en gammel landsby, hvis kjerne i dag ligger i området ved og omkring Gammel Skovlundevej, syd for Ballerup Boulevard.
Etter S-togets «ankomst» umiddelbart nord for landsbyen i 1949, og dermed anleggelsen av Skovlunde stasjon, utviklet byen seg mest rundt stasjonen og nord for banen. I dag er Skovlunde en stasjon på Frederikssundbanen.
Umiddelbart vest for landsbyen lå Skovlunde flyplass fra 1946 til 1980, det var en liten flyplass med noen få privatfly. Den ble nedlagt grunnet for mange klager fra de voksende villakvarter i området.
Skovlunde kirke er bygget i 1972.
Given to Fly

Format og sporliste

All information tatt fra forskjellige kilder.
Arnulf Øverland

Bakgrunn

Arnulf Øverland ble født i Kristiansund og vokste opp i småborgerlige kår i Bergen. I 1904 flyttet han, foreldrene og de to brødrene hans til Kristiania. To år seinere døde faren. I 1911 fikk han tuberkulose og ble lagt inn på Gjøsegaarden sanatorium på Kongsvinger.

Forfatter

Samme år debuterte han som forfatter med lyrikksamlingen Den ensomme fest. Han ble sentral i det norske diktermiljøet i mellomkrigstiden, særlig i kretsen rundt det kommunistiske tidsskriftet Mot Dag. Han forlot sitt kommunistiske ståsted i løpet av 1930-tallet på grunn av Josef Stalins politikk i Sovjetunionen.
Øverland var formann i Det Norske Studentersamfund i 1923 og i Forfatterforeningen 1923–28.
Arnulf Øverland var den siste i Norge som ble tiltalt for blasfemi, i 1933, etter å ha holdt foredraget «Kristendommen – den tiende landeplage» i Studentersamfundet i Oslo 21. januar, etter anmeldelse av Menighetsfakultetets professor Hallesby, en høvding innen den ortodokse del av norsk protestantisme. I foredraget tok han for seg likt og ulikt, både felleskristent tankegods og mer spesifikt norske protestantiske forhold. Han angrep også den katolske kirke. Han sammenlignet nattverden med «kannibalisk magi».
Saken endte med at Øverland, som ble forsvart av høyesterettsadvokat og senere høyesterettsjustitiarius Emil Stang, ble frikjent i lagmannsretten etter reglene om ytringsfrihet. Den siste domfellelsen for blasfemi var funnet sted i 1912. Etter at Øverland ble frikjent for sine «tre foredrag til offentlig forargelse» i 1933, forble blasfemiparagrafen en «sovende» lovbestemmelse, og ingen ble tiltalt etter den før den ble endelig opphevet i mai 2015.
Han stilte seg meget kritisk til nazismen. I 1936 skrev han diktet «Du må ikke sove», som ble trykt i tidsskriftet Samtiden. Det slutter med: «Jeg tenkte: Nu er det noget som hender. Vår tid er forbi - Europa brenner». Diktets sikkert mest kjente bit lyder «Du må ikke tåle så inderlig vel den urett som ikke rammer deg selv!»
Under annen verdenskrig skrev han en rekke kjente motstandsdikt. Han ble arrestert i 1941 sammen med sin kone mens de holdt på med å utgi illegale skrifter. Øverland satt i Møllergata 19, Grini og Sachsenhausen, men overlevde.
Etter annen verdenskrig spilte Øverland en markant rolle i den norske språkstriden. Han var formann for Riksmålsforbundet fra 1947 til 1956 og i Forfatterforeningen av 1952 fra 1952–53.
Arnulf Øverland var tilhenger av en tradisjonalistisk lyrikk og kritiserte moderne poesi ved flere anledninger. Tradisjonell var han hele tiden, men særlig er han kjent for å ha startet den såkalte Tungetaledebatten på 1950-tallet. Debatten brøt ut med hans tale "Tungetale fra parnasset", som ble publisert i Arbeiderbladet i 1954.
Han fikk Statens kunstnerlønn fra 1938 og bodde i æresboligen Grotten fra 1946 til sin død.
Øverland giftet seg i 1945 med Margrete Aamot.
Markkakerlakk

Utseende

Størrelsen som utvokst (imago) er omtrent 1 centimeter. Kakerlakkene har en karakteristisk flat og oval form. Munnen er bitende, antennene er trådformede, lange og tynne, uten utvidet klubbe i spissen.
Føttene er godt utviklet, leggene har flere tydelige torner eller stive børster, alle føtter (tarsi) har fem ledd.
Forbrystet er godt utviklet og rekker langt framover slik at hodet nesten kommer under brystskjoldet (pronotum) . Bakkroppen (abdomen) har to lange haletråder (cerci)  og hanner har enda et par utvekster (styli). Markkakerlakken har to par ganske lange vinger, med fjærformet, forgrenet ribbenett.  De fremerste vingene er noe tykkere og de bakerste er fine gjennomskinnelig. Vingene brukes til korte flyturer.
Kjønnsorganene er skjulte hos begge kjønn, i sjuende bakkroppssegment hos hunnen og i det niende hos hannen.

Levevis

I Norge er det kun denne arten som er frittlevende og kan leve ute i norsk natur. Kakerlakker er vanligvis nattaktive og gjemmer seg om dagen, men markkakerlakken er dagaktiv.
Føden er dødt organisk materiale, planter og mindre dyr.
Markkakerlakken har ufullstendig forvandling, og vekst skjer gjennom hudskifte i flere nymfestadier.
Hunnen utsondrer noen seksualferomoner (lukt), som hannen sporer opp. Parring skjer med spissen av bakkroppene rett mot hverandre. Hunnen  bærer med seg (ruger) en kapsel (ootheca) med opptil 40 egg. Denne kapselen stikker litt ut av bakkroppen. Når tiden er inne, plasseres kapselen på et egnet sted.
Parasittvepsen Brachygaster minuta lever som parasitt på markkakerlakken og finnes 
på de samme stedene. Vepsen legger sine egg i eggkapslene til markkakerlakken.

Andre kakerlakker i Norge

Fem andre, innførte kakerlakkarter finnes i Norge mer eller mindre hele tiden. Disse er avhengige av et gunstig sted å leve. De klarer seg ikke utendørs gjennom vinteren. Disse artene kommer til Norge ved at de blir med hjem fra feriereiser eller følger med importerte matvarer eller andre varer.
Vikosen naturreservat

Vikosen naturreservat ligger i Sortland kommune i Nordland. Naturreservatet omfatter gruntvannsområdet i Vikosen og en 10 meter bred sone av strandlinja ovenfor. Området har et areal på 930 dekar, hvorav 55 dekar landareal og 875 dekar sjøareal. Området er vernet for å bevare et viktig våtmarksområde med naturlig tilhørende vegetasjon og dyreliv, særlig dets funksjon som et nasjonalt betydningsfullt trekkområde for kortnebbgås, og å gi gjessene et meget tiltrengt raste- og hvilested under det energikrevende vårtrekket.
Cinépolis

Cinépolis er en meksikansk kinokjede. Den ble etablert i Morelia i delstaten Michoacán i 1947. Den er i dag Latin-Amerikas største kinokjede. Verden over har den til sammen 3346 kinosaler fordelt på 379 kinoer (per mars 2014). Kjeden operer i Mexico, Guatemala, Honduras, El Salvador, Costa Rica, Panama, Colombia, Peru, Brasil, India og USA. Per 2014 er det Cinépolis-kinoer i 89 byer i Mexico, 8 byer i Mellom-Amerika, 30 byer i Sør-Amerika, 14 byer i Asia og to delstater i USA.
Cinépolis' slagord er «La capital del cine» («kinoens hovedstad»).
Lejonbacken

Lejonbacken er er anlegg med grusdekkede oppfarter til den nordlige inngangen på Stockholms slott. Anlegget er en integrert del av slottsbygningen, og fikk sitt navn på 1780-tallet fra de to  Slottsløvene som pryder den nedre delen av den øvre steinbalustraden. Anlegget ble ferdigstilt under ledelse av Carl Fredrik Adelcrantz. Slottets nordlige fasade får mye av sitt preg av den steindekte siden av oppfartene, som krones av et platå med utsikt over Norrbro og Gustav Adolfs torg.
Anlegget Lejonbacken var foreslått allerede for det gamle slottet Tre Kronor. Da det brant ned i 1697, ble denne planen overført til det nye slottet og anlegget, med bronseløver, stod klart allerede i 1704, før selve slottet ble ferdigstilt. De siste delene, tilknytningen til gateplanet, ble sluttført 1826-1834 etter Per Axel Nyströms tegninger.
Slottsløvene på Lejonbacken er utført i bronse av den franske skulptøren Bernard Foucquet, med en antikk marmorløve ved Villa Medici i Roma som modell. Modellene til løvene ble godkjent i 1700 av Karl XII, deretter ble bronseløvene støpt i et støperi på Norrmalm i henholdsvis 1702 og 1704. De ble deretter stilt opp på Lejonbacken som et kongelig maktsymbol. Bronsen til løvene kom fra en brønn tatt som krigsbytte på slottet Kronborg ved Helsingør, under Karl X Gustavs felttog i Danmark. Soklene består av granitt og er 1,9 x 2,7 x 1,2 meter.
Under Lejonbacken ligger inngangen til Museum Tre Kronor der man blant annet kan se rester av Tre Kronors murer mot nord.
15. august

Navnedag

Margot, Mary, Marielle.
Tidevannsøy

Tidevannsøy er et stykke land som er forbundet med fastlandet ved naturlig vis eller ved en kunstig, menneskeskapt fylling eller gangvei som blir synlig ved fjære (lavvann) og tildekket ved flo (høyvann). Vannstanden i havet endrer seg hele tiden, enten stiger eller avtar den, og noen steder i verden kan forskjellen mellom flo og fjære være så mye som 15 meter. I disse områdene av verden er det flere tidevannsøyer enn andre steder.
På grunn av den mystikk eller undring som fenomenet tidvannsøy kan inngi har flere av dem blitt forstått som hellige steder og steder for religiøs aktivitet. Eksempler er Lindisfarne i Northumberland, St Michael's Mount i Cornwall og Mont-Saint-Michel med benediktinerklosteret i Normandie. Mange tidevannsøyer har også hatt festninger ettersom de i seg selv er en naturlig befestning og lette å forsvare.

Tidevannsøyer

Et utvalg av tidevannsøyer, listen er ikke komplett.
OBX-indeksen

OBX-indeksen er en aksjeindeks bestående av de 25 mest omsatte aksjene notert på Oslo Børs i hovedindeksen OSEBX. Rangeringen baseres på en seks måneders omsetningsperiode. Indeksen justeres hver tredje fredag i juni og desember.
OBX-indeksen kan handles i ved hjelp av børsnoterte futures og opsjoner.
Aroskraft kraftverk

Aroskraft kraftverk er et varmekraftverk i Västmanland i Sverige. Det har en installert produksjonskapasitet på 650 MW fordelt på 4 blokker. 
Brenselkilden er kull og fyringsolje. Anlegget ble utbygd omkring årene 1963–1973. Operatør er selskapet Mälarenergi AB, etter at dette selskapet i 2006 overtok Fortums aksjer i anlegget.
Et nyt søppelverk varmer 98% av Västerås.
Verdenscupen i sjakk 2013

Verdenscupen i sjakk 2013 var en sjakkturnering i rent cupformat med 128 deltakere som ble spiltmellom 11. august og 2. september 2013 i Tromsø. Den ble vunnet av Vladimir Kramnik, som slo Dmitrij Andrejkin 2½–1½ i finalen. Begge de to finalistene ble kvalifisert til Kandidatturneringen 2014.

Format

Alle matchene ble spilt over to partier, med unntak av finalen som ble spilt over 4. Hvis matchene sto uavgjort etter de bestemte antall partier ble det spilt omspill dagen etter med partier med hurtigsjakk, lynsjakk eller til slutt armageddon.

Premier

Et totalt premiefond på 1,6 millioner USA ble fordelt på alle spillerne, med 120000 USD til vinneren.

Forklaring på forkortelser

AF Afrikansk mester 2013
AS12 og AS13 Asiatiske mestre i 2012 og 2013
E12 og E13 Europamestre i 2012 og 2013
J11 og J12 Juniorverdensmestre i 2011 og 2012
ON Plasser gitt til arrangøren for å gi ut
PN Presidential nominee, oppnevnt av FIDE-presidenten
R Kvalifisert etter rating, basert på et gjennomsnitt mellom alle målinger i perioden mars 2012 til januar 2013
WC Semifinalist i World Cup 2011
WWC Kvinnelig verdensmester
Z Kvalifisert via diverse soneturneringer.

Turneringen

Spillerne ble delt inn i 8 bolker med 16 deltakere i hver. Disse spilte en egen cup der vinnerne ble kvalifisert til et eget finalespill som også ble spilt som en ren cup-turnering.
Hyperfokalavstand

Eksempel

Bruk f.eks. et objektiv med 85 mm brennvidde. Still avstanden på uendelig og blenderen på f/16. Dette gir et (akseptabelt) skarpt bilde fra 20 m til uendelig – og "forbi uendelig". Da er 20 m hyper­fokal­avstanden for 85 mm brennvidde ved blender f/16.

Flytt så fokus til 20 m (hyper­fokal­avstanden), og uendelig vil ligge akkurat på grensen for dybdeskarpheten, samtidig som det (akseptabelt) nærmeste skarpe planet vil flyttes til 10 m (halve hyper­fokal­avstanden). Nå er dybde­skarpheten på sitt største: fra halve hyper­fokal­avstanden til uendelig. (Strengt tatt: For at dette skal være helt riktig, skal alle avstander regnes fra fremre knuteplan.)
Ved å blende ned to trinn, halveres hyper­fokal­avstanden:

I eksempelet over vil det si at hvis man blender ned fra f/16 til f/32, vil hyper­fokal­avstanden minske fra 20 m til 10 m.

Og mot­satt: ved å åpne blenderen to trinn, dobles hyper­fokal­avstanden:

I eksempelet over vil det si at hvis man åpner blenderen fra f/16 til f/8, vil hyper­fokal­avstanden øke fra 20 m til 40 m.
Svært enkle kameraer med lys­svake objektiver (liten største blender­åpning), kan være fast inn­stilt på hyper­fokal­avstanden (såkalte "fix-focus"-kameraer). Slike kameraer kan følgelig ikke brukes til nær­foto­grafering.
Documenta

documenta er en toneangivende internasjonal kunstmønstring i Kassel, Tyskland. Utstillingen arrangeres hvert femte år, og ble første gang arrangert i 1955 som en del av det tyske Bundesgartenschau – den offisielle tyske hageutstillingen. 
Arnold Bode som selv var kunstner, kurator og professor, tok initiativet til den første utstillingen. Han ønsket å gjenreise den kulturelle bevisstheten i sin utbombede hjemby etter andre verdenskrigs lidelser. Videre ønsket han å introdusere moderne kunst for det tyske publikum etter at nazistene hadde stemplet denne kunsten som «entartet» eller degenerert. 
Tittelen «documenta» ble valgt fordi utstillingen skulle dokumentere og knytte kunsten til virkeligheten, og skape avstand til den historiserende akademismen som de totalitære statene hadde idealisert.
documenta regnes for å være en av de viktigste begivenhetene for samtidskunsten, og utstillingen blir møtt med enorm interesse fra både presse, profesjonelle utøvere i kunstverdenen og et stort publikum. documenta 11 i 2002 ble besøkt av over 650 000 publikummere i løpet av de hundre dagene utstillingen varte, mens documenta 12 i 2007 samlet 754 301 besøkende.
Anna-Eva Bergman deltok på documenta 2 i 1959 og Olav Christopher Jenssen på documenta IX i 1992. Hannah Ryggen, Arne Nordheim, Aase Texmon Rygh, Matias Faldbakken og Toril Johannessen var norske kunstnere under documenta 13 i 2012. 
Det norske rockebandet Kaizers Orchestra spilte under åpningsfesten for documenta 12 i juni 2007.
Drammenbanen

Historie

Banen ble vedtatt bygd av Stortinget 16. juni 1869 og knyttet Drammen til hovedstaden da den ble åpnet 7. oktober 1872.
Banen var smalsporet, sporvidde 1067 mm, som de fleste 1800-tallsbanene i Norge. Fornyelsen og oppgraderingen av Drammenbanen rundt første verdenskrig er noe av det mest omfattende som er utført ved jernbanen i Norge. Banen ble lagt om til normalspor (1435 mm), elektrifisert, og strekningen mellom Sandvika og Oslo Vestbanestasjon fikk dobbeltspor. Drammenbanen ble åpnet som normalsporet bane 11. februar 1920. Elektrifiseringen Oslo V – Brakerøya ble fullført 26. november 1922 som den første av de statlige banene. Hakavik kraftverk ved Eikeren i Buskerud ble bygd for å forsyne banen med elektrisitet.  I 1958 var strekningen mellom Sandvika og Asker stasjon ombygget til dobbeltspor, mens linjen videre mot Drammen fortsatt var enkeltsporet.
I 1973 ble den dobbeltsporete Lieråstunnelen åpnet og Drammenbanen lagt om mellom Asker stasjon og Brakerøya. Den 10,7 kilometer lange tunnelen var landets lengste, og medførte en radikal reduksjon av reisetiden.
Oslo vestbanestasjon ble lagt ned i 1989, etter at Oslotunnelen på strekningen Oslo sentralstasjon – Skøyen stasjon i Oslo var blitt åpnet i 1980, og trafikken gradvis overført til Oslotunnelen.
Den gamle, ensporete strekningen mellom Asker stasjon og Gullaug ble beholdt etter at Liertunnelen var åpnet, og fram til 1994 var Gullaug Spikkestadlinjens endepunkt. I 1994 ble godstrafikken nedlagt, og banen forkortet ved Spikkestad stasjon. Her går nå NSB lokaltog linje L1 Spikkestad - Asker – Oslo S – Lillestrøm.
Askerbanen, hvor siste strekning åpnet i august 2011, går parallelt med Drammenbanen mellom Lysaker og Asker og avlaster Drammenbanen, og eliminerer kapasitetsproblemene som oppstod på denne strekningen. For fremtiden vil den tradisjonelle Drammenbanen først og fremst fungere som lokalbane på strekningen mellom Skøyen stasjon og Asker stasjon.
Piketen

Piketen (norsk: Piketten), fra 2015 formelt benevnt förstärkta regionala insatsstyrkor, er en utrykningsstyrke ved det svenske politiet i Stockholm, Göteborg og Malmö. Avdelingene ble opprettet i 1979 som en konsekvens av to store hendelser i Sverige på den tiden, Norrmalmstorgranet og ambassadeokkupasjonen, hvor politiet ikke ble ansett å ha den nødvendige opplæringen og utrustningen.
Selv om Piketen kun holder til i Stockholm, Göteborg og Malmö, rykker utrykningsstyrken ut over hele landet, etter begjæring fra øvrige politimyndigheter.
Piketen har tradisjonelt vært assosiert med uniformerte Ford- eller Chevrolet-kassebiler, men disse anvendes i dag sjelden. Siden 2006 kjører Piketen hovedsakelig sivile kjøretøy. Hovedbevæpningen er, foruten det svenske politiets standardbevæpning SIG Sauer 226, maskinpistolen Heckler & Koch MP5A2, samt andre understøttelsesvåpen slik som H&K 53 og G36. Styrken har sin egne spesialutdannede forhandlere, førere, sykepleiere og innsatspersonell.
Utrykningsstyrkens hovedoppgave er innsatser ved farlige situasjoner i farlig miljø. Utdanning, øvelse og trening bedrives i omkring 30 prosent av arbeidstiden, og da utelukkende mot hovedoppgaven farlig situasjon i farlig miljø, som blant annet omfatter gisselsituasjoner. I tillegg til hovedoppgaven har Piketen et antall sideoppgaver, blant annet problemorientert og etterretningsledet arbeide mot grovt kriminelle, eskorte av verdier og personer, forhandling, særlig polititaktikk og redningstjeneste.
Yunxiao

Yunxiao (kinesisk: 云霄县; pinyin: Yúnxiāo Xiàn) er et fylke i byprefekturet Zhangzhou i provinsen Fujian i Folkerepublikken Kina.
Befolkningen var på 405 168 innbyggere i 1999.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Macroplia

Utseende

Denne slekten utmerker seg ved uvanlig lange og kraftige bakbein hos hannene. De er små (ca. 5 millimeter), noe langstrakte, svarte eller rødlige oldenborrer.

Levevis

Larvene lever i jorda av røtter, utviklingen kan gjerne ta 2-3 år. De voksne billene besøker gjerne blomster, men aktivitetsperioden er kort.

Utbredelse

Slekten er utbredt i Afrika (Den Den demokratiske republikken Kongo, Rwanda, Burundi og Angola).
NM-uka 2018

NM-uka 2018 eller NM-veka 2018 ble arrangert for første gang i Stavangerregionen fra 14. til 19. august 2018. Arrangementet er et samarbeid mellom NRK og Norges idrettsforbund og olympiske og paralympiske komité med Norsk Tipping som hovedsponsor.
Særforbundene skal selv arrangere sine norgesmesterskap i totalt 24 grener med rundt 1 400 deltakere. I tillegg skal åtte kongepokaler deles ut. Hver kveld er det et kveldsarrangement i vertskommunene Randaberg, Sandnes, Sola og Stavanger.